བོད་ཀྱི་དཔེ་མཛོད་ཁང་གི་སྤྱི་ཁྱབ་འགན་འཛིན་དགེ་བཤེས་ལྷག་རྡོར་ལགས་ཀྱིས་རྩོམ་སྒྱུར་ཟབ་སྦྱོང་ངོ་སྤྲོད་དང་འབྲེལ་བརྗོད་དོན།ཕྱི་ལོ་༢༠༠༦ལོར་ང་ཚོས་ཟབ་སྦྱོང་འདི་ཐོག་མར་འཛུགས་སྐབས།ང་ཚོར་དམིགས་བསལ་མཐུན་རྐྱེན་གང་ཡང་མེད་སྟབས།ལས་བྱེད་མང་པོ་ཞིག་གིས་དེར་འགྲོ་གྲོན་མང་པོ་འགྲོ་ཡི་ཡོད་པས་དངུལ་ཨེ་ཡོད་ལབ་ཀྱིན་ལབ་ཀྱིན་མགོ་འཛུགས་བྱས་པ་ཡིན།སྐབས་དེར་ངས་མིག་བཙུམས་ནས་དངུལ་གློ་བུར་དུ་གནམ་ནས་བབས་ཡོང་རྒྱུ་དེ་འདྲ་ཡོད་པ་མ་རེད།གཙོ་བོ་ལས་ཀ་དེ་ཚོ་གལ་ཆེན་པོ་ཡིན་སྟབས་མགོ་ཞིག་བཙུགས་བཞག་ན་ཡུན་གྱིས་ཕར་བརྟེན་ཚུར་བརྟེན་བྱས་ནས་འགྲིག་འགྲོ་ཡི་རེད་ལབ་ཡིན།དེ་འདྲ་བྱས་ནས་ད་ལྟའི་བར་དུ་དམིགས་ཡུལ་ཞིག་བཟུང་སྟེ།དེ་རིང་ཟབ་སྦྱོང་ཐེངས་༡༣པ་དེ་ཆགས་བསྡད་ཡོད།ངས་གསལ་པོ་དྲན་བསྡད་པ་ཞིག་ལ་ཕྱི་ལོ་༢༠༠༦ལོར་ཟབ་སྦྱོང་མགོ་འཛུགས་སྐབས་འཛུལ་ཞུགས་པ་གང་ལ་གང་འཚམ་གྱིས་ཤེས་ཡོན་ཅན་དང་མི་རྒན་པ་རེད།སྐབས་དེར་ཟབ་སྦྱོང་ཚར་རྗེས་འཛུལ་ཞུགས་པ་ཚོས་ང་ཚོར་སྙན་ཞུ་ཞིག་བརྒྱབས་བྱུང་།སྙན་ཞུ་ནང་ཟབ་སྦྱོང་འདིས་ང་ཚོར་ཞེ་དྲགས་ཕན་བྱུང་བས།ཐུགས་རྗེ་གཟིགས་མི་མང་པོ་ཞིག་ལ་ཕན་ཐོགས་ཆེད་ཟབ་སྦྱོང་འདི་མུ་མཐུད་སྤེལ་རོགས་ཞེས་ང་ཚོར་ཡི་གེ་བྲིས་པ་ལ་སོགས་བྱུང་མྱོང་ཡོད།དེར་བརྟེན་ད་ལྟའི་བར་ང་ཚོས་ཟབ་སྦྱོང་སྤེལ་ནས་ཡོང་ཡོད་ལ་ཁ་ཡོད་ལག་ཡོད་ཐོག་ཕན་ཐོགས་ཡོད་པའི་གྲུབ་འབྲས་ཀྱང་གང་འཚམ་ཞིག་ཐོན་ཡོད་བསམ་གྱི་ཡོད།ཡང་གྲུབ་འབྲས་དེ་དཔེ་མཛོད་ཁང་གི་བྱས་རྗེས་བཞག་ཡོད་པའི་སྐད་ཆ་མ་རེད།འོན་ཀྱང་།ང་ཚོའི་ལོ་གཞོན་པ་ཚོར་སྙིང་སྟོབས་དང་རྣམ་དཔྱོད།སེམས་ཤུགས།མདུན་ལམ།དེ་བཞིན་རིག་གཞུང་ཉར་ཚགས་སོགས་གནད་འགག་མང་པོ་ཞིག་མཐོང་ནས་ང་ཚོ་ཚང་མས་གང་ལ་གང་འཚམ་གྱིས་ཧུར་བརྩོན་བྱེད་དགོས་ཀྱི་འདུག་བསམ་པ་ནང་བཞིན་དཔེ་མཛོད་ཁང་གི་ལས་བྱེད་ཚང་མ་མཉམ་རུབ་ཐོག་ཤུགས་བརྒྱབས་ནས་བྱས་བསྡད་ཡོད།ཅེས་དང་།དེང་སང་ལས་ཁུངས་མང་པོ་ཞིག་ལ་ཅིག་བྱས་ཡོད་ཟེར་ནས་ལས་ཀའི་རྣམས་གྲངས་ཤིག་དགོས་ཀྱི་ཡོད་པ་དང་།བོད་ཀྱི་དཔེ་མཛོད་ཁང་གིས་ལས་འགུལ་གང་སྤེལ་བ་ཚང་མ་གཞན་ཕན་གྱི་དགོས་པ་རྒྱུ་མཚན་མང་པོ་ཞིག་ཡོད་པ་ལ་བརྟེན་ནས་བྱས་བསྡད་ཡོད་པ་མ་གཏོགས།ལས་ཀའི་རྣམས་གྲངས་ནང་ཐོ་འགོད་བྱེད་ཆེད་རྩ་བ་ཉིད་ནས་མིན་སྐོར་སོགས་བརྗོད་སོང་།